Diari Oficial de la Generalitat Valenciana


Sumari del DOGV 1317, del 04-06-1990 (1990/817651)

ORDRE de l'11 de maig de 1990, de la Conselleria d'Agricultura i Pesca, per la qual regula la concessió del títol d'Agrupació de Defensa Sanitària al territori de la Comunitat Valenciana.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1990/05/11/(1)**

### Versions

 Text inicial: 05/06/1990 - Actualitat 

### Dades del document

Número de DOGV
:   1317

Data del DOGV
:   04-06-1990

Secció del DOGV
:   DISPOSICIONS GENERALS

Número del document
:   1990/817651


Data del document
:   11-05-1990

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

Ordre de l'11 de maig de 1990, de la Conselleria d'Agricultura i Pesca, per la qual es regula la concessió del títol d'Agrupació de Defensa Sanitària al territori de la Comunitat Valenciana.  
  
La Llei de la Generalitat Valenciana 7/1989, del 20 d'octubre, de Taxes, estableix en l'article 137 que estan exemptes del pagament de la taxa recollida en l'article 128, apartat 7, els subjectes passius associats en Agrupacions de Defensa Sanitària, que complesquen els requisits establerts en el Decret 73/1988, del 26 de maig, del Consell de la Generalitat Valenciana, i actuen sota el control de la Conselleria d'Agricultura i Pesca. Així mateix, freqüentment, la legislació autonòmica i estatal fa referència a les dites agrupacions com a beneficiàries d'ajudes.  
  
El títol d'ADS només s'ha regulat en el sector porquí, pels Reials Decrets 791/79, del 20 de febrer, i 425/85, del 20 de març; per les Ordres del Ministeri d'Agricultura, Pesca i Alimentació que el desenvolupen, del 21 d'octubre de 1980 i del 31 de maig de 1985, i per la Resolució de la Direcció General de la Producció Agrària, del 9 de febrer de 1982. En altres sectors, com el de l'oví, el cabrum, el boví i l'equí, extensius, la normativa reguladora resulta incompleta i n'exigeix l'actualització.  
  
Per tot açò, havent apreciat la necessitat de regular la concessió del títol d'agrupació de Defensa Sanitària a la Comunitat Valenciana.  
  
A proposta de la Direcció General de Producció i Indústries Agràries i fent ús de les facultats que tinc atribuïdes,  
  
ORDENE:  
  
Article primer  
  
1. A l'efecte d'aquesta Ordre s'entendrà com a Agrupació de Defensa Sanitària, ADS, la lliure reunió de ramaders, que exploten animals d'una mateixa espècie o espècies afins, associats voluntàriament per a establir una sèrie d'accions comunes per a la defensa sanitària dels seus bestiars, i reconeguda per la Conselleria d'agricultura i Pesca.  
  
2. Es considerarà Grup Inicial de Sanejament, GSI, la lliure associació de ramaders que, actuant amb criteris propis del funcionament d'una ADS i durant un període de prova de sis mesos consecutius, té com a objectiu a la fi del dit període, l'opció al títol d'ADS.  
  
3. Al mateix efecte, és Programa Sanitari el conjunt de mesures de caràcter sanitari preses pels ramaders integrants d'una ADS per a la lluita i la prevenció de les malalties dels seus bestiars, d'acord amb un pla d'actuació dirigit tècnicament per un llicenciat en veterinària.  
  
Article segon  
  
La Direcció General de Producció i Indústries Agràries atorgarà la qualificació d'agrupació de Defensa Sanitària als Grups Inicials de Sanejament, que executen el Programa Sanitari i així ho comproven els Serveis Veterinaris Oficials de la Conselleria d'agricultura i Pesca, i al mateix temps, complesquen els requisits establerts en l'article tercer.  
  
Article tercer  
  
Per a l'obtenció del títol d'agrupació de Defensa Sanitària hauran de complir-se els requisits següents:  
  
a) Agrupar, com a mínim, el 30% dels ramaders de l'espècie per a la qual es crea o el 60% del cens de la localitat.  
  
Podrà constituir-se una ADS per ramaders de més d'un municipi, sempre que reunesquen en cada un d'ells, les condicions establertes en el paràgraf anterior. No obstant això, en bestiar porquí, oví i cabrum, la distància des de cada municipi a integrar a aquell on radicarà la seu social no podrà ser superior a 25 km, amidats sobre l'itinerari de les vies de comunicació habituals de la xarxa de carreteres nacional o comarcal. Als efectes que pertoquen, havent-la establert, la seu social serà inamovible.  
  
b) Presentar, i ser aprovat per la Conselleria d'agricultura i Pesca, un projecte de programa higiènico- sanitari que reculla el compliment no solament de les actuacions sanitàries emanades de la Conselleria d'agricultura i Pesca, sinó també la lluita contra les malalties que tinguen incidència a la comarca.  
  
c) Concertar amb un veterinari, en exercici lliure autoritzat de la professió, perquè amb caràcter permanent dirigesca el programa higiènico- sanitari d'aquella. El veterinari anotarà en la cartilla d'explotació ramadera, les seues actuacions a cada una de les explotacions.  
  
Igualment, el veterinari responsable durà un control del bestiar que entra i ix de cada explotació, inclosa en l'Agrupació de Defensa Sanitària.  
  
d) El veterinari responsable trametrà mensualment als Serveis Veterinaris Oficials de la Conselleria d'agricultura i Pesca, la comunicació de les vacunacions efectuades i, amb caràcter semestral, enviarà un informe on es reflectirà el grau de compliment del programa sanitari, en relació al projecte presentat, que serà coincident a la fi de cada any, amb una memòria d'incidències sanitàries esdevingudes a l'Agrupació.  
  
Article quart  
  
Les Agrupacions de Defensa Sanitària són obligades a complir les mesures sanitàries dictades i que dicte la Direcció General de Producció i Indústries Agràries.  
  
Article cinquè  
  
L'incompliment d'alguna de les obligacions de les Agrupacions de Defensa Sanitària suposarà la suspensió de la qualificació durant sis mesos. Si durant aqueix període es comprova que s'ha solucionat l'incompliment, s'actualitzarà la qualificació. Cas contrari, es retirarà el títol, i caldrà constituir doncs, un Grup Inicial de Sanejament per accedir de nou a la qualificació.  
  
Article sisé  
  
La Conselleria d'agricultura i Pesca, segons les possibilitats pressupostàries, podrà subvencionar fins a un 30% del cost del programa sanitari, segons els barems establerts anualment per la Direcció General de Producció i Indústries Agràries.  
  
DISPOSICIONS TRANSITORIES:  
  
Primera  
  
Les Agrupacions de Defensa Sanitària de bestiar porquí qualificades mantindran aquesta titulació, sense perjudici de la subjecció al que es disposa en aquesta disposició.  
  
Segona  
  
Els grups de ramaders que despleguen programes sanitaris durant el darrer any de forma ininterrompuda i hagen estat sotmesos a control oficial pels Serveis Veterinaris Oficials de la Conselleria d'Agricultura i Pesca, rebran el títol d'Agrupació de Defensa Sanitària.  
  
DISPOSICIONS FINALS:  
  
Primera  
  
Facultar la Direcció General de Producció i Indústries Agràries, perquè dicte totes les disposicions que calga per al desenvolupament d'aquesta Ordre.  
  
Segona  
  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de maig de 1990.  
  
El Conseller Agricultura i Pesca,   
  
LLUIS FONT DE MORA I MONTESINOS


Còpia Permalink ELI